Frank Jensen (S), 2003-10-09:
Jeg kan forstå, at det åbenbart er en debat hos Dansk Folkeparti, og at man synes, det er sjovt at blive ved med at diskutere det der med antal.
Vi har jo sagt gang på gang, at hvis antallet er højt, bliver integrationen vanskeligere, og den bliver endnu vanskeligere, når Dansk Folkeparti bidrager til at skære ned på de bevillinger, der er til integrationen.
Jeg vil sige igen, at der fra regeringens side lægges op til drastiske nedskæringer på den bevilling, som er til integration på arbejdsmarkedet fra 2003 til 2004, og den skal helt forsvinde i 2007 på det finanslovforslag, der ligger.
Jeg tror da, at Finansudvalgets formand sagtens kan gennemskue, at hvis man mener, at der skal være selvforsørgelse i det her land, hvilket vi gør i Socialdemokratiet - man skal gøre alt for at få dem af anden etnisk oprindelse ud på arbejdsmarkedet og blive selvforsørgende - så er det den forkerte vej at gå. Det kan jo være, når fru Pia Kjærsgaard ikke vil svare på det spørgsmål, at hr. Thulesen Dahl kan som formand for Finansudvalget.
Jeg tror godt, hr. Thulesen Dahl kender den konto, hvor der er lagt op til besparelser på integration på arbejdsmarkedet.
Med al respekt for klummeskrivere og analytikere i den skrevne presse og også den elektroniske presse så er det jo ikke altid, at det, de analyserer sig frem til, er korrekt - selv ikke i Information. Men jeg bliver nødt til at sige til hr. Holger K. Nielsen, at jeg er helt enig i, at det, der er ved at tegne sig i Folketinget efter den her periode med en borgerlig regering på under 2 år, jo er, at alternativet til den bliver klarere og klarere for hver dag, der går, og vi er helt enige med hr. Holger K. Nielsen i, at det, vi skal gøre i den kommende tid og også i denne her folketingssamling, selvfølgelig er at søge indflydelse under den nuværende regering.
Men mulighederne for at gøre det er ikke store; det har vi jo oplevet så sent som i går, hvor vi var hos finansministeren - det var SF også - i forbindelse med den finanslov, der skal forhandles for 2004, og der var ikke meget på bordet, kan man vist rolig sige, da vi var derinde.
Jeg går ud fra, at hr. Holger K. Nielsens oplevelse var den samme for SF's vedkommende.
Så vi kan ikke forvente, at vi kan øve den store indflydelse på indenrigspolitikken under den nuværende regering.
Så søger vi at gøre det på udenrigspolitikken og på den europæiske dagsorden.
Det er ikke lykkedes; det lykkedes jo ikke i Iraksagen.
Dér troede vi, vi var enige med statsministeren og udenrigsministeren - det var vi vel også langt hen ad vejen - om, at vi skulle blive i FN-sporet, men fra den ene dag til den anden sprang statsministeren altså ud her og var på Bushs linje og ikke på den danske linje i FN-sporet.
Så det er heller ikke på udenrigspolitikken, vi alle steder kan øve den rigtige indflydelse på statsministeren.
Men vi føler et stort ansvar for den europæiske udvikling, vi føler et stort ansvar for, at Danmark kan føre en europapolitik, der gør, at Danmark kommer tættere og tættere med i samarbejdet på de vigtige felter, der har betydning for danskernes hverdag i Europa.
Det, jeg siger, er: Vi skal sørge for selvforsørgelse, vi skal sørge for, at de fremmede af anden etnisk oprindelse kommer i arbejde.
Og så er det, jeg siger: Vi vil ikke acceptere den nedskæring på den bevilling, vi har på finansloven, til at sørge for arbejdsmarkedsintegrationen.
Det, vi har lagt op til i vores finanslovforslag - det kender hr. Thulesen Dahl i øvrigt også - er, at man ikke gennemfører den nedskæring, og at kontoen ikke skal forsvinde i 2007.
Vi skal sørge for, at de programmer, der kan køre, for en højere grad af arbejdsmarkedsintegration, selvforsørgelse, arbejdspladsdansk osv., gennemføres.
Jeg følger det så op med at sige: Det er vores bud, hvad er så hr. Kristian Thulesen Dahls bud?
Dansk Folkeparti bidrager bare til, at der bliver flere og flere ledige, og blandt dem er der jo også en overrepræsentation af folk af anden etnisk oprindelse. Så er det, man kan gå ud og sige, at de ikke kan forsørge sig selv.
Nej, men det er da, fordi man skærer ned, det er da, fordi regeringen sørger for, at arbejdsløsheden bare får lov at vokse.
Sådan er sammenhængen, og den kender Dansk Folkeparti i øvrigt også godt, men man ønsker at holde fast i denne her politiske debat uden at komme med nogen løsninger på den.